  
ZAPISNIK 33. SJEDNICE VMO-a Donje Svetice

održane 25.01.2024. u 17:00 sati u prostorijama mjesne samouprave Mjesnog odbora Volovčica, Kriška 20


Prisutni članovi Vijeća:

1. Valentina Bedeković
2. Goran Radovanović
3. Davor Nikolić
4. Mirko Tomić
5. Dijana Požgaj
6. Lucija Marić
7. Milena Žganjer


Predsjedava Valentina Bedeković, predsjednica Vijeća

Zapisnik vodi: Valentina Bedeković

Predsjednica konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 33. sjednicu Vijeća Mjesnog odbora.

Valentina Bedeković, predsjednica Vijeća Mjesnog odbora Donje Svetice
pozdravlja vijećnike Vijeća Mjesnog odbora Donje Svetice. Zahvaljuje svima na dolasku.

Daje prijedlog zapisnika sa 32. sjednice na razmatranje.
Zapisnik je jednoglasno verificiran.

Predsjedavajuća pita vijećnike ima li dodataka dnevnom redu. Dnevni red 32. sjednice jednoglasno je prihvaćen.


D N E V N I     R E D:
1. Program rada VMO Donje Svetice za 2024. godinu
1. Donošenje Plana potreba Vijeća Mjesnog odbora Donje Svetice za 2024. god.
1. Aktualna komunalna problematika
1. Razno: izvješća, pitanja i prijedlozi.


      
Ad 1.) Program rada VMO Donje Svetice za 2024. godinu

Temeljem provedene rasprave, Vijeće jednoglasno donosi 

PROGRAM RADA VIJEĆA MJESNOG ODBORA DONJE SVETICE
ZA 2024.

a) Polazne odrednice

Vijeće Mjesnog odbora Donje Svetice polazne odrednice svoga Programa rada temelji na najaktualnijim potrebama komunalnog, socijalnog i kulturnog standarda, koje je Vijeće uočilo u svome radu (pri tome se ne podrazumijeva samo nova problematika već i održavanje postojeće infrastrukture i standarda) uz stavljanje naglaska na posebnost i specifičnost Vijeća Mjesnog odbora  Donje Svetice.
Naravno, polazne odrednice i ciljevi i zadaci Programa rada Vijeća Mjesnog odbora Donje Svetice, ovise o cjelovitom radu mjesne samouprave, odnosno o suradnji Vijeća s Vijećem Gradske četvrti Peščenica-Žitnjak. Stoga se polazne odrednice rada Vijeća Mjesnog odbora Donje Svetice kod definiranja problema i predlaganja njihovih rješenja kako komunalnog, tako i društvenog i kulturnog standarda, te organiziranja suradnje s građanima, uz ostalo, temelje i na suradnji Vijeća Mjesnog odbora Donje Svetice s Vijećem Gradske četvrti Peščenica-Žitnjak. Suradnja se pri tom podrazumijeva kroz primjenu propisane i opisane procedure rada Vijeća Mjesnog odbora Donje Svetice koja se odvija i pokreće od suradnje s građanima, poznavanja komunalne problematike, donošenja zaključaka na sjednicama i Koordinacije predsjednika Vijeća Mjesnih odbora s predsjednikom Vijeća Gradske četvrti Peščenica-Žitnjak.

Iz navedenog konteksta specificiraju se sljedeće polazne odrednice:

1. Pojačano održavanje, asfaltiranje i rekonstrukcija ulica.
2. Izgradnja i asfaltiranje parkirališta.
3. Uređenje i asfaltiranje pješačkih staza i nogostupa.
4. Regulacija prometa postavom prometne signalizacije.
5. Pojačanje postojeće javne rasvjete u ulicama.
6. Uređenje i opremanje dječjih igrališta potrebnim sadržajima.
7. Zaštita javnih zelenih površina i opremanje istih sadržajima (klupe, stolovi, koševi za otpatke i sl.).
8. Briga o problematici vezanoj uz zaštitu okoliša i sigurnost građana u Mjesnom odboru Donje Svetice.
9. Sve navedene polazne odrednice ovise o osnovnoj odrednici koja se prepoznaje po stupnju uspješnosti:
· suradnje Vijeća Mjesnog odbora Donje Svetice s građanima;
·  suradnje Vijeća Mjesnog odbora Donje Svetice s Vijećem Gradske četvrti Peščenica-Žitnjak i Gradskim uredom  za mjesnu samoupravu, promet, civilnu zaštitu i sigurnost.
Navedene odrednice uvjetuju i usmjeravaju izravno uspješnost rada Vijeća Mjesnog odbora Donje Svetice a, neizravno, pridonose uspješnoj realizaciji rada Vijeća Gradske četvrti Peščenica-Žitnjak.

a) Glavni ciljevi

Iz navedenih polaznih odrednica, te na osnovi rada Vijeća Gradske četvrti Peščenica-Žitnjak vezanog uz prostor našeg Mjesnog odbora, Vijeće Mjesnog odbora Donje Svetice postavlja sljedeće ciljeve:

1. Koordinirano u suradnji s građanima, sustavno prikupljanje svih podataka bitnih za Mjesni odbor Donje Svetice o komunalnoj opremljenosti, uređenju prostora, komunalnom redu, zaštiti okoliša, javnog reda i mira, rada javnih službi te upoznavanje Vijeća Gradske četvrti Peščenica-Žitnjak i građana MO Donje Svetice s istim.
2. Koordinirano s Vijećem Gradske četvrti Peščenica-Žitnjak, sustavno i kontinuirano planiranje rješavanja manjih komunalnih potreba koje Vijeće Mjesnog odbora Donje Svetice, selektira i predlaže Vijeću Gradske četvrti kao prioritete programa MKA za tekuće i iduće razdoblje.
3. Uočavanje i predlaganje Vijeću Gradske četvrti i drugim nadležnim tijelima većih komunalnih problema na Mjesnom odboru Donje Svetice koji se ne mogu, zbog svoje obimnosti i složenosti, rješavati kroz program MKA.
4. Kontinuirano upoznavanje i praćenje osnovnih akata na kojima se temelji rad, organizacija i odlučivanje Vijeća Mjesnog odbora Donje Svetice.
5. Permanentno nastojanje za što učinkovitijom suradnjom Vijeća Mjesnog odbora Donje Svetice s Vijećem Gradske četvrti Peščenica-Žitnjak i Gradskim uredom za mjesnu samoupravu, civilnu zaštitu i sigurnost

b) Zadaci i rokovi

Na osnovi ovih, programom postavljanih ciljeva, Vijeće Mjesnog odbora Donje Svetice će, u svome radu i na svojim sjednicama tijekom 2024. provoditi proceduralne postupke i donositi odgovarajuće akte u predviđenim rokovima, a naročito o sljedećim pitanjima:

1. Koordinacija i suradnja s Vijećem Gradske četvrti Peščenica-Žitnjak i s predsjednikom Vijeća Gradske četvrti Peščenica-Žitnjak u okviru propisane i opisane procedure (kontinuirano kroz cijelu godinu).
2. Kontinuirano praćenje aktualne komunalne problematike iz Plana komunalnih potreba Mjesnog odbora Donje Svetice, te, prema složenosti i razini rješavanja, predlaganje rješavanja
a) prioriteta:
· Vijeću Mjesnog odbora Donje Svetice.
b) prioriteta za Plan MKA:
· Vijeću Gradske četvrti Peščenica-Žitnjak.
   c)  Složenih i većih komunalnih potreba nadležnim tijelima Grada po propisanoj proceduri (kontinuirano  kroz cijelu godinu).
- d) donošenje Plana  malih komunalnih akcija (čišćenje javnih površina i održavanje nerazvrstanih cesta

Zadaci:
1. Donošenje Izvješća o radu Vijeća Mjesnog odbora Donje Svetice za 2023. (veljača – ožujak 2024.)
2. Donošenje Programa rada Vijeća Mjesnog odbora Donje Svetice za 2024. (siječanj 2024.)
3. Donošenje Financijskog plana Mjesnog odbora Donje Svetice za 2025. (prosinac 2024.)
4. Donošenja Plana malih komunalnih akcija Mjesnog odbora Donje Svetice za 2025. (listopada 2024.)
5. Donošenje Godišnjeg izvještaja o izvršenju Financijskog plana Mjesnog odbora Donje Svetice za 2023. (srpanj 2024.)
6. Predlaganje prioriteta MKA za 2025. za Mjesni odbor Donje Svetice (srpanj - kolovoz 2024.)
7. Donošenje Plana potreba za aktivnostima, programima i projektima unapređenja kvaliteta života građana za 2025. (studeni 2024.) 
8. Donošenje Plana malih komunalnih akcija (PMKA) – asfalterski program za 2025. (listopad 2024.)
9. Prijedlozi za akcije u programima Gradskog ureda za obnovu , izgradnju, prostorno uređenje, graditeljstvo i komunalne poslove (Mega ured) za 2025. (rujan/listopad 2024.)
10. Davanje mišljenja o prijedlozima akata i programima koja od Vijeća Mjesnog odbora Donje Svetice zatraži Vijeće Gradske četvrti Peščenica-Žitnjak ili druga nadležna gradska tijela, te prihvaćanje programa i akata na znanje o kojima navedena tijela informiraju Vijeće Mjesnog odbora Donje Svetice (kada bude zatražena i ponuđena).
11. Raspravljanje i donošenje zaključaka na sjednicama Vijeća na osnovi prijedloga stanovnika Mjesnog odbora Donje Svetice (kontinuirano kroz cijelu godinu).
12. Sudjelovanje i predlaganje u donošenju prostornih, urbanističkih i detaljnih planova Grada Zagreba (PUP, GUP, UPU) kada se odnose na prostor Mjesnog odbora Donje Svetice (prema dospijeću prijedloga).
13. Raspravljanje i predlaganje rješavanja problema o zaštiti okoliša, sigurnosnom i komunalnom standardu građana Mjesnog odbora Donje Svetice (kontinuirano kroz cijelu godinu).

Izvršenje zadatka u predviđenim rokovima treba shvatiti aproksimativno jer ovise od više činitelja, a naročito o:
· dosegnutoj razini odvijanja propisanog i opisanog rada Vijeća Mjesnog odbora Donje Svetice;
· suradnji Vijeća Mjesnog odbora Donje Svetice s Vijećem Gradske četvrti Peščenica-Žitnjak i s predsjednikom Vijeća Gradske četvrti;
· suradnji Vijeća Mjesnog odbora s građanima Mjesnog odbora Donje Svetice, te o izvršenju proračunskih stavki koje se odnose na Gradski ured za mjesnu samoupravu Grada Zagreba, civilnu zaštitu i sigurnost.



Ad 2.) Donošenje Plana potreba Vijeća Mjesnog odbora Donje Svetice za 2024. god.

Isplanirali akcije te i  te.
Vijeće smatra da je odlično što su dobili taj novac da mogu nešto organizirati, ali da nije nimalo praktično da sva organizacija pada na leđa vijećnika. Smatramo da bi djelatnici Gradskog ureda za mjesnu samoupravu trebali imati veću ulogu u tome te se nadamo da je tako samo u početku i da će nam Gradski ured za mjesnu samoupravu pružiti podršku u organizaciji.
Otegotna okolnost je i činjenica za organizaciju je ta da naš MO nema čak ni vlastiti prostor u kojem bi organizirala aktivnosti.

Temeljem provedene rasprave, Vijeće jednoglasno donosi 

PLAN 
potreba za aktivnostima, programima i projektima unapređenja kvalitete života građana 
Mjesnog odbora Donje Svetice u 2024.
Članak 1. 
Ovaj plan obuhvaća iniciranje, organiziranje i provođenje aktivnosti, programa i projekata u društveno - kulturnom životu; sportsko-rekreativnim aktivnostima; aktivnostima tehničke kulture; aktivnostima promicanja zdravlja i prevencije bolesti; akcijama očuvanja okoliša i aktivnostima u održivom razvoju; aktivnostima brige o djeci i mladima njihovu odgoju i obrazovanju, a koji su nedovoljno ili uopće nisu obuhvaćeni drugim programima.
Članak 2.
Planirana sredstva iz članka 1. u Mjesnom odboru, u ukupnom iznosu od 4.000,00 eura, raspoređuju se za sljedeće aktivnosti
	1. DRUŠTVENI ŽIVOT I KULTURA

	Naziv aktivnosti 
	Kazališna edukativna predstava ,,Kao san“

	Opis aktivnosti  
	U predstavi se govori o prevarama na kućnom pragu osoba treće dobi, krađama i džepare nju. Predstava je osmišljena kao ispovijest starijeg muškarca. Podijeljena je na tri dijela: glumački, edukacijski i zabavni dio. Glumački dio obuhvaća sedam standardnih priča o prevarama, krađama i džepare nju. Edukacijski dio je rekapitulacija zločina gdje gledaoci zorno mogu naučiti kako se zaštititi od prevara i krađa. Treći dio je zabavni, iluzionistički show Kazališnog džepara što se vrlo rijetko može vidjeti u cijelom svijetu.

	Cilj(evi) aktivnosti 
	Naučiti starije osobe kako se zaštiti od prevara i krađa. 

	Datum održavanja
	Održale bi se dvije predstave. Jedna u Domu za starije osobe Peščenica – svibanj, a druga u Domu za starije osobe ,,Park" – prvi tjedan u listopadu

	Procijenjena vrijednost  
	Jedna predstava: 750, 00 EUR, dvije predstave: 1500, 00 EUR

	

	2.  SPORT I REKREACIJA

	Naziv aktivnosti 
	-

	Opis aktivnosti  
	-

	Cilj(evi) aktivnosti 
	-

	Datum održavanja
	-

	Procijenjena vrijednost  
	-

	


	3. ODGOJ I OBRAZOVANJE

	Naziv aktivnosti 
	,,Kvart kakav želim" – radionica izrade grafita

	Opis aktivnosti  
	Društvena manifestacija koja bi okupila učenike i djelatnike OŠ Frana Krste Frankopana i druge stanovnike MO uz oslikavanje zida na sjevernoj strani škole. Manifestacija bi se izravno nastavila na izložbu učeničkih radova likovno-literarnog natječaja ,,Kvart kakav želim" iz siječnja 2023. godine na kojem su učenici svojim likovnim radovima izrazili kakve sadržaje na kvartu bi željeli vidjeti u budućnosti. Za učenike bi se organizirala edukativna radionica pod nazivom ,,Suvremena ulična umjetnost“

	Cilj(evi) aktivnosti 
	Edukacija učenika i osvještavanje činjenice da grafiti nisu vandalizam već umjetnost. Realizacija ideja učenika iznesenih u sklopu likovnog dijela natječaja ,,Kvart kakav želim“. Druženje učenika, roditelja, djelatnika škole i ostalih stanovnika MO Donje Svetice.

	Datum održavanja
	sredinom svibnja 2024. godine, prije Dana škole Frana Krste Frankopana koji će se održati 29. 5. 2024.

	Procijenjena vrijednost  
	1420, 00 EUR

	
	

	Naziv aktivnosti
	Uvjeti i način držanja pasa

	Opis aktivnosti
	Predavač s Veterinarskog fakulteta ili udruge koja se bavi psima održao bi predavanje za stanovnike našeg MO u prostorijama VMO Volovčica o uvjetima i načinu držanja pasa u kućama i stanovima.

	Ciljevi aktivnosti
	Educirati građane o pravilnom i humanom postupanju prema psima.

	Datum održavanja
	listopad 2024.

	Procijenjena vrijednost 
	672,50 EUR

	

	4. ZDRAVLJE I PREVENCIJA BOLESTI 

	Naziv aktivnosti 
	-

	Opis aktivnosti  
	-

	Cilj(evi) aktivnosti 
	-

	Datum održavanja
	-

	Procijenjena vrijednost  
	-

	







	5. OČUVANJE OKOLIŠA I ODRŽIV RAZVOJ

	Naziv aktivnosti 
	Predstavljanje vrtlarskih aktivnosti korisnika domova za starije 

	Opis aktivnosti  
	Domovi za starije i VMO Donje Svetice pozvat će građane na prezentaciju i razgovor o vrtlarskih aktivnostima korisnika domova za starije. VMO Donje Svetice osigurat će sadnice, a korisnici doma svoje znanje i iskustvo kako bi upoznali stanovništvo mjesnog odbora s ljepotama i važnostima vrtlarstva.

	Cilj(evi) aktivnosti 
	Poticanje bavljenja vrtlarstvom korisnika domova za starije – vrtlarstvo može donijeti mnoge važne benefite za zdravlje i emocionalnu dobrobit korisnika u domovima umirovljenika, kao i za šire stanovništvo. Promicanje vrtlarstva i međugeneracijske solidarnosti.

	Datum održavanja
	travanj 2024. 

	Procijenjena vrijednost  
	403,20 EUR  (201,60 EUR Dom za starije i nemoćne Peščenica; 201,60 EUR – Dom za starije ,,Park“).

	



Ad 3.) Aktualna komunalna problematika:

3.1 Gdje su  nestali koševi za smeće  kod Donje Svetice 79 i 85.
Vijećnik Davor Nikolić i ostali vijećnici pitaju se kamo su nestali koševi za smeće s lokacija Donje Svetice 79 i 85.

3.2. Zašto stoje radovi na pločniku u Vukovarskoj?
Zagrebačke ceste nisu dobile neko od potrebnih odobrenja, radovi će se nastaviti čim dobiju odobrenje.
Želimo da se to završi što prije, a građane koji imaju pitanja trebamo uputiti da se obrate Zagrebačkim cestama, HEP-u i VGČ-u.


Ad 4.) Razno: 

4.1 Loše stanje ograde oko škole FKF.
Vijećnik Goran Radovanović predložio je na sjednici Školskog odbora osnovne škole Fran Krsto Frankopan da je potrebno pozvati stručnjake koji bi potvrdili loše stanje ograde i njezinu opasnost za sigurnost učenika i ostalih građana, kako bi škola imala bolje argumente u svom zahtjevu prema Gradskom uredu za obrazovanje da obnovi tu ogradu.
Naime, VGČ Peščenica-Žitnjak ulaže sredstva iz PKA u uređenje dvorišta škole, međutim nema dovoljna sredstva i za ogradu, te je u tome potrebna pomoć Grada.

4.2. CGO Resnik.
Vijećnik Mirko Tomić postavlja pitanje svim vijećnicima i Vijeću podupiru li odluku Tomislava Tomaševića o izgradnji Centra za otpad u Resniku.
Davor Nikolić odbija pomisao da bismo o tome razgovarali, jer za to nemamo kompetencije. Ako želimo o tome razgovarati, Davor može pozvati stručnjaka koji zna više o tome. Također napominje da se 30 i više godina nije se pokušao riješit problem smeća i da je dobro što se sada to barem pokušava. Ne željeti riješiti taj problem je izdaja gradskih interesa. 25 godina nitko nije ništa poduzeto. Sve da je i pogrešno, barem je nešto započeto, a dosada se nije ništa ni započelo.
Goran Radovanović napominje da su za izgradnju Centra u Resniku ranije bili i zastupnici HDZ-a i Milan Bandić 365 stranke.
Milena Žganjer podržava bilo kakvu inicijativu da  se riješi taj problem. Projekt nije od jučer, ima prošlost iza sebe, ali se slaže da ga treba detaljnije proučiti.
Vijećnik Mirko Tomić je protiv izgradnje centra u Resniku.
Lucija Marić je neutralna.
Valentina Bedeković, Goran Radovanović i Dijana Požgaj podržavaju napore gradonačelnika na rješavanju problema otpada u Gradu.


Dovršeno u 19:30 sati.


Zapisnik vodila:
Valentina Bedeković


KLASA:024-08/24-003/214
URBROJ:251-13-11-11/008-24-3
Zagreb, 25. siječnja 2024.

                                                                          
                                                                              Predsjednica Vijeća Mjesnog odbora
                                                                     Donje Svetice

                                                                   Valentina Bedeković






